b'\n_START_ARTICLE_\nLiinahamarin ja Kirkkoniemen pommitukset 1941\n_START_PARAGRAPH_\nLiinahamarin ja Kirkkoniemen pommitukset 1941 olivat toiseen maailmansotaan liittynyt Britannian kuninkaallisen laivaston lentotukialuksilta nousseiden laivaston ilmavoimien lentokoneiden 30. hein\xc3\xa4kuuta 1941 tekem\xc3\xa4 isku Liinahamarin satamaan Suomen Petsamossa ja Kirkkoniemeen Norjan puolella.\n_START_SECTION_\nTaustaa\n_START_PARAGRAPH_\nSaksa aloitti Barbarossa-suunnitelmansa mukaisen hy\xc3\xb6kk\xc3\xa4yksen Neuvostoliittoon 22. kes\xc3\xa4kuuta 1941. Samana aamuna Neuvostoliitto aloitti sotatoimet Suomea vastaan. Suomi ryhtyi sotatoimiin Neuvostoliittoa vastaan kolme p\xc3\xa4iv\xc3\xa4\xc3\xa4 my\xc3\xb6hemmin._NEWLINE_Jo ennen hy\xc3\xb6kk\xc3\xa4yst\xc3\xa4, kes\xc3\xa4kuun alusta l\xc3\xa4htien Lappiin oli ryhmitetty kauttakulkusopimuksen varjolla 40\xc2\xa0000 saksalaissotilasta. Vastalauseeksi Lapissa oleville saksalaisjoukoille Englanti oli katkaissut Liinahamarin kauppaliikenteen 14. kes\xc3\xa4kuuta. Sen j\xc3\xa4lkeen 22. kes\xc3\xa4kuuta Suomi oli poistanut Britannian Liinahamarin konsulaatin ja saksalaiset puolestaan Britannian Tornion konsulaatin. Pohjois-Suomen puolustus ja rintamavastuu oli luovutettu saksalaisille. Petsamossa p\xc3\xa4\xc3\xa4stettiin saksalaisjoukkojen p\xc3\xa4\xc3\xa4osa, kaksi divisioonaa, Suomen puolelle varhain 22. kes\xc3\xa4kuuta, joskin jo edellisen\xc3\xa4 y\xc3\xb6n\xc3\xa4 rajan yli siirtyi siviiliasuisia pioneerijoukkoja tekem\xc3\xa4\xc3\xa4n valmisteluja. Joukot miehittiv\xc3\xa4t Petsamon, rakensivat alueelle siltoja ja teit\xc3\xa4 ja hy\xc3\xb6kk\xc3\xa4siv\xc3\xa4t 29. kes\xc3\xa4kuuta it\xc3\xa4rajan yli kohti alle sadan kilometrin p\xc3\xa4\xc3\xa4ss\xc3\xa4 olevaa Murmanskia. Edellisen\xc3\xa4 p\xc3\xa4iv\xc3\xa4n\xc3\xa4 oli Suomi katkaissut diplomaattisuhteet Britanniaan. _NEWLINE_Er\xc3\xa4\xc3\xa4n neuvostoliittolaisen l\xc3\xa4hteen mukaan neuvostoliittolaiset lentokoneet hy\xc3\xb6kk\xc3\xa4siv\xc3\xa4t Liinahamarin satamaa vastaan brittikoneiden hy\xc3\xb6kk\xc3\xa4yst\xc3\xa4 edelt\xc3\xa4v\xc3\xa4n\xc3\xa4 p\xc3\xa4iv\xc3\xa4n\xc3\xa4 29. hein\xc3\xa4kuuta 1941, kahtena osastona 14 SB-pommikoneella, joita oli suojaten saattanut yksitoista I-15 -h\xc3\xa4vitt\xc3\xa4j\xc3\xa4\xc3\xa4. Koneet olisivat aikaansaaneet jotain tulipaloja.\n_START_SECTION_\nOperaatio ER\n_START_PARAGRAPH_\nBritannian sodanjohdon korkeimmalla tasolla p\xc3\xa4\xc3\xa4tetty, Winston Churchillin m\xc3\xa4\xc3\xa4r\xc3\xa4\xc3\xa4m\xc3\xa4 isku oli osa operaatiota, jolla Britannia halusi osoittaa tukeaan Neuvostoliitolle. Britannian ulkoministeri\xc3\xb6 ja laivaston ylijohto pitiv\xc3\xa4t pommituksia ensimm\xc3\xa4isen\xc3\xa4 yhteisen\xc3\xa4 operaationa neuvostoliittolaisten kanssa. Taktisesti pyrittiin turvaamaan miinalaiva HMS Adventuren purjehdus Arkangeliin. Liinahamarin lis\xc3\xa4ksi operaation kohteeksi oli valittu saksalaisten miehitt\xc3\xa4m\xc3\xa4 Kirkkoniemen satama Norjassa. Hy\xc3\xb6kk\xc3\xa4yksen koodinimi oli Operaatio ER. Liittoutuneiden tietojen mukaan molemmissa satamissa piti olla lukuisia saksalaisten aluksia, mutta todellisuudessa satamat olivat k\xc3\xa4yt\xc3\xa4nn\xc3\xb6llisesti katsoen tyhji\xc3\xa4. _NEWLINE_Saksalainen partiolennolla ollut lentokone havaitsi kuitenkin kahden lentotukialuksen (HMS Furious ja HMS Victorious), kahden raskaan risteilij\xc3\xa4n (HMS Suffolk ja HMS Devonshire) sek\xc3\xa4 kuuden h\xc3\xa4vitt\xc3\xa4j\xc3\xa4n muodostaman laivueen jo merell\xc3\xa4 juuri ennen hy\xc3\xb6kk\xc3\xa4yst\xc3\xa4.\n_START_SECTION_\nLiinahamarin pommitus\n_START_PARAGRAPH_\nHMS Furious l\xc3\xa4hetti iltap\xc3\xa4iv\xc3\xa4ll\xc3\xa4 kello 14 j\xc3\xa4lkeen ilmaan kohti Liinahamaria kaksi hy\xc3\xb6kk\xc3\xa4ysaaltoa: ensimm\xc3\xa4isess\xc3\xa4 yhdeks\xc3\xa4n Albacore-torpedopommittajaa Laivaston ilmavoimien 817. laivueesta, ja toisessa saman verran 812. laivueen Swordfish-torpedopommittajia. Koneita suojasi yhteens\xc3\xa4 yhdeks\xc3\xa4n Fulmar-h\xc3\xa4vitt\xc3\xa4j\xc3\xa4\xc3\xa4. Lis\xc3\xa4ksi ilmassa oli nelj\xc3\xa4 Hawker Sea Hurricane -h\xc3\xa4vitt\xc3\xa4j\xc3\xa4\xc3\xa4 suojaamassa laivoja. _NEWLINE_Juuri Kirkkoniemest\xc3\xa4 it\xc3\xa4\xc3\xa4 kohti lent\xc3\xa4nyt saksalaisten Stuka-laivue sai ilmat\xc3\xa4hyst\xc3\xa4j\xc3\xa4t uskomaan brittil\xc3\xa4iskoneita omiksi, kunnes ne hy\xc3\xb6kk\xc3\xa4siv\xc3\xa4t kohti satamaa tulittaen ja pudottaen torpedoja. _NEWLINE_Mantereen ylle p\xc3\xa4\xc3\xa4sty\xc3\xa4\xc3\xa4n koneet hy\xc3\xb6kk\xc3\xa4siv\xc3\xa4t Liinahamarin satamaan, jossa oli ainoastaan kaksi pient\xc3\xa4 kauppalaivaa. Aluksia, sataman laituria ja \xc3\xb6ljys\xc3\xa4ili\xc3\xb6it\xc3\xa4 pommitettuaan koneet eiv\xc3\xa4t l\xc3\xb6yt\xc3\xa4neet sopivia maaleja, joten ne kaarsivat Trifonon kyl\xc3\xa4n ylle. Kun Trifonostakaan ei l\xc3\xb6ytynyt sopivia kohteita, koneet palasivat ohjeiden mukaisesti pohjoiseen vuonoa pitkin ja tulittivat maamaaleja, kuten tykist\xc3\xb6asemia ja rakennuksia._NEWLINE_Satamassa ilmatorjuntatuli oli voimakasta ja pudotti yhden Albacore-pommittajan ja kaksi Fulmar-h\xc3\xa4vitt\xc3\xa4j\xc3\xa4\xc3\xa4. Muut koneet palasivat tukialukselle kello 17 menness\xc3\xa4. Nelj\xc3\xa4 koneista oli vahingoittunut, ja miehist\xc3\xb6ist\xc3\xa4 kaatui yhteens\xc3\xa4 seitsem\xc3\xa4n henke\xc3\xa4._NEWLINE_Vasta rakennetusta laiturista osa tuhoutui, ja satamaan upposi yksi norjalainen rommilastissa ollut kauppa-alus. Joitakin pienehk\xc3\xb6j\xc3\xa4 rakennuksia ja sataman lautavarasto paloi, ja kalajauhotehdas sek\xc3\xa4 muut satamavarastot saivat muutamia osumia. Kolme henke\xc3\xa4 kuoli, n\xc3\xa4ist\xc3\xa4 kaksi oli saksalaissotilaita ja kolmas kauppalaivaston merimies. Nelj\xc3\xa4 suomalaista siviili\xc3\xa4 haavoittui, heist\xc3\xa4 yksi vaikeasti, mutta kaiken kaikkiaan pommituksen tuhot olivat muuten suhteellisen v\xc3\xa4h\xc3\xa4iset.\n_START_SECTION_\nKirkkoniemen pommitus\n_START_PARAGRAPH_\nSamaan aikaan HMS Furiousin kanssa HMS Victorious l\xc3\xa4hetti Kirkkoniemeen toiset kaksi hy\xc3\xb6kk\xc3\xa4ysaaltoa, yhteens\xc3\xa4 21 Albacore-torpedopommittajaa ja 12 Fulmar-h\xc3\xa4vitt\xc3\xa4j\xc3\xa4\xc3\xa4. Pommittajat tuhosivat yhden rahtilaivan ja vahingoittivat toista. Ilmapuolustuksen saksalaish\xc3\xa4vitt\xc3\xa4jist\xc3\xa4 Messerschmitt Bf 110 -koneet olivat juuri startanneet Stuka-pommittajien saattolennolle Murmanskiin, ja ne suunnattiin merelt\xc3\xa4 l\xc3\xa4hestyv\xc3\xa4\xc3\xa4 hy\xc3\xb6kk\xc3\xa4yst\xc3\xa4 vastaan. Lis\xc3\xa4ksi Messerschmitt Bf 109 -koneet ehtiv\xc3\xa4t ilmaan ennen hy\xc3\xb6kk\xc3\xa4yksen alkua. Syntyneess\xc3\xa4 taistelussa saksalaish\xc3\xa4vitt\xc3\xa4ji\xc3\xa4 pudotettiin kolme tai nelj\xc3\xa4, mutta brittil\xc3\xa4iskoneita kolmetoista. Lis\xc3\xa4ksi kahdeksan brittikonetta vaurioitui. Brittien 827. torpedopommittajalentue tuhoutui hy\xc3\xb6kk\xc3\xa4yksiss\xc3\xa4 kokonaan.\n_START_SECTION_\nHy\xc3\xb6kk\xc3\xa4yksen seuraukset\n_START_PARAGRAPH_\nSeuraavana p\xc3\xa4iv\xc3\xa4n\xc3\xa4 Suomi esitti Britannialle vastalauseen ja korvausvaatimuksen. Britannian ulkoministeri\xc3\xb6 torjui molemmat ja totesi, ett\xc3\xa4 Suomen alue oli joutunut sotatoimien piiriin johtuen Suomen hallituksen p\xc3\xa4\xc3\xa4t\xc3\xb6ksest\xc3\xa4 sallia suurten saksalaisjoukkojen asettuminen maahan. Britannian Helsingin-l\xc3\xa4hettil\xc3\xa4s Gordon Vereker puolestaan kertoi ulkoasiainministeri Rolf Wittingille, ett\xc3\xa4 kysymyksess\xc3\xa4 oli "traaginen erehdys". Britannia julisti sodan runsaat nelj\xc3\xa4 kuukautta my\xc3\xb6hemmin, Suomen itsen\xc3\xa4isyysp\xc3\xa4iv\xc3\xa4n\xc3\xa4, 6. joulukuuta 1941._NEWLINE_Hy\xc3\xb6kk\xc3\xa4ys nostatti Suomessa runsaasti vastalauseita Britanniaa kohtaan. Lehdist\xc3\xb6 n\xc3\xa4ki hy\xc3\xb6kk\xc3\xa4yksen painostuskeinona Saksaa vastaan ja tuomitsi sen jyrk\xc3\xa4sti. Suomi sai hy\xc3\xb6kk\xc3\xa4yksest\xc3\xa4 ulkopoliittisen vahvistuksen aiemmin tekem\xc3\xa4lleen diplomaattisuhteiden katkaisulle. Saksalaisille hy\xc3\xb6kk\xc3\xa4ys oli osoitus Petsamon nikkelintuotannon haavoittuvuudesta, ja my\xc3\xb6hemmin saksalaiset rakensivatkin Kolosjoen kaivoksen nikkelituotannon turvaksi Euroopan vahvimman alueellisen ilmatorjunnan.'